Projekts

**Ministru kabineta noteikumu projekta „ Grozījumi Ministru kabineta**

**2013. gada 21. maija noteikumos Nr. 280 “Noteikumi par darbības programmas “Uzņēmējdarbība un inovācijas” papildinājuma 2.3.2.2.2. apakšaktivitāti “Atbalsts ieguldījumiem ražošanas telpu izveidei vai rekonstrukcijai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts **„Grozījumi Ministru kabineta 2013. gada 21. maija noteikumos Nr.280 “Noteikumi par darbības programmas “Uzņēmējdarbība un inovācijas” papildinājuma 2.3.2.2.2.apakšaktivitāti “Atbalsts ieguldījumiem ražošanas telpu izveidei vai rekonstrukcijai””** (turpmāk – MK noteikumu projekts) izstrādāts atbilstoši *Eiropas Savienības struktūrfondu un Kohēzijas fonda vadības likuma 18.panta 10.punktam.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2013. gada 21. maija noteikumu Nr.280 “Noteikumi par darbības programmas “Uzņēmējdarbība un inovācijas” papildinājuma 2.3.2.2.2.apakšaktivitāti “Atbalsts ieguldījumiem ražošanas telpu izveidei vai rekonstrukcijai” (turpmāk – MK noteikumi Nr.280) 14.8. un 16.5.apakšpunktā un 15., 68. un 72.punktā ir ietverti nosacījumi attiecībā uz 10 gadu termiņu, kas paredz stingrākas prasības attiecībā uz pēcuzraudzības perioda termiņu nekā to noteica atbilstošie 2007.-2013.gada Eiropas Savienības fondu plānošanas perioda tiesību akti.MK noteikumos Nr.280 10 gadu pēcuzraudzības periods tika noteikts, jo, sākotnēji izvērtējot ieguldījumu lietderību, pirmsšķietami tika paredzēts, ka projekti ēku būvniecībai, renovācijai vai rekonstrukcija, kas saistīta ar ražošanas ēku izveidi, MK noteikumu Nr.280 ietvaros, būs ļoti augsta riska projekti, un, lai nodrošinātu to, ka sākotnējais ieguldījums veicinās ilgtspējīgu attīstību, tika noteikts 10 gadu pēcuzraudzības periods saskaņā ar Valstu reģionālā atbalsta pamatnostādņu 2007. – 2013.gadam (Oficiālais Vēstnesis C 054, 04/03/2006, lpp. 0013 - 0044) 40.punktu. Projektu īstenošana ir pabeigta (pēdējie trīs projekti tika pabeigti 2016.gada jūnijā), un risku līmenis nav augsts, kā tas pirmsšķietami tika prognozēts. Līdz ar to nav nepieciešams 10 gadus ilgs pēcuzraudzības periods. Pie tam ir jāņem vērā arī tas, ka Eiropas Savienības fondu ieviešanas sistēmā 5 gadi pēc projekta pabeigšanas ir maksimālais termiņš sadarbības iestādes funkciju izpildei, kas nozīmē, ka pēc 5 gadu pēcuzraudzības termiņa beigām – 2021.gadā sadarbības iestādei (Latvijas Investīciju un attīstības aģentūrai) nebūs pieejams Eiropas Savienības fondu tehniskās palīdzības finansējums, kas var radīt papildu slogu uz valsts budžetu. Vienlaikus, saīsinot pēcuzraudzības termiņu, tiks samazināts arī administratīvais slogs finansējuma saņēmējiem.MK noteikumu projekts neietekmēs tos potenciālos projekta iesniedzējus, kuri būtu iesnieguši projektu, ja jau sākotnēji uz tiem attiektos 5 gadu pēcuzraudzības termiņš, jo šajā gadījumā nozīmīga ir spēja piesaistīt potenciālos nomniekus konkrētajai teritorijai, kā arī svarīgi, lai veiktie ieguldījumi nodrošinātu aktivitātes mērķa sasniegšanu un plānotie nomas pakalpojumi būtu pamatoti un uz objektīviem pieņēmumiem balstīti. Līdz ar to, ja projekta iesniedzējs spēj piesaistīt nomniekus un viņam ir atbilstoša kapacitāte, lai realizētu projektu, tad gadu skaitam, uz cik tiek iznomātas ražošanas telpas, ir pakārtota nozīme.Līdz ar to MK noteikumu Nr.280 14.8. un 16.5.apakšpunktā un 68. un 72.punktā ir nepieciešams noteikt piecu gadu pēcuzraudzības perioda termiņu. Ņemot vērā MK noteikumu Nr.280 3.pielikuma “Projekta iesnieguma veidlapa” 3.5., 6.1.9. un 6.2.7.apakšpunktā noteikto, pēc MK noteikumu projekta apstiprināšanas atbilstoši grozījumiem Latvijas Investīciju un attīstības aģentūra veiks grozījums ar finansējuma saņēmējiem noslēgtajos līgumos.MK noteikumu Nr.280 16.6.apakšpunktā ietverta norma, kas nosaka, ka pēc līguma noslēgšanas par jaunuzceltās, renovētās vai rekonstruētās ražošanas ēkas nomu šo noteikumu 16.3. apakšpunktā minētie komersanti pirmajos 12 mēnešos, bet ne vēlāk kā līdz 2015. gada 1. septembrim projektos, kas īstenoti pirmās projektu iesniegumu atlases kārtas ietvaros, un ne vēlāk kā līdz 2015. gada 1. novembrim projektos, kas īstenoti otrās projektu iesniegumu atlases kārtas ietvaros, izveido kopā vismaz 20 jaunas darba vietas, bet 36 mēnešos – vismaz 50 jaunas darba vietas ar pilnu darba slodzi. Pēc ražošanas ēkas nodošanas ekspluatācijā laikposmā no 12 līdz 36 mēnešiem ir nodarbināti kopā ne mazāk kā 20 jauni darbinieki ar pilnu darba slodzi. Jaunizveidotajās darba vietās nodarbinātās personas divu gadu laikā pirms projekta iesnieguma iesniegšanas dienas nav tikušas nodarbinātas pie šo noteikumu 16.3. apakšpunktā minētā komersanta vai tā saistīto personu grupā. No 16.6.apakšpunkta pirmā teikuma izriet, ka pēc nomas līguma noslēgšanas divdesmit jaunas darba vietas pirmās projektu iesniegumu atlases kārtas ietvaros ir jāizveido ne vēlāk kā līdz 2015.gada 1.septembrim, bet otrās projektu iesniegumu atlases kārtas ietvaros ne vēlā kā līdz 2015.gada 1.novembrim, un 50 darba vietu izveidošana 36 mēnešu ietvaros tiek uzskaitīta no pēdējā MK noteikumu Nr.280 16.3.apakšpunktā noteiktā sīkā (mikro), mazā vai vidējā komersanta (turpmāk – MVK) nomas līguma noslēgšanas ar finansējuma saņēmēju. Līdz ar to secināms, ka 16.6.apakšpunkta pirmais teikums ir pretrunā ar otro teikumu, kurš par atskaites posmu jaunizveidotajām pilnslodzes darba vietām nosaka no 12 līdz 36 mēnešiem no ražošanas ēkas ekspluatācijā nodošanas brīža. Savukārt nosacījums, ka atbilstošajās jaunizveidotajās darba vietās ir nodarbināmas personas, kuras pirms projekta iesniegšanas dienas nav tikušas nodarbinātas pie MVK, ar kuru noslēgts nomas līgums pēcuzraudzības periodā, vai tā saistīto personu grupā, ir nesamērīgs pret šīs normas sākotnējo mērķi - novērst tādus gadījumus, kad pirms nomas līguma noslēgšanas tiktu pārtrauktas darba tiesiskās attiecības ar MVK jau strādājošām personām, lai pēc nomas līguma noslēgšanas vai tā darbības laikā šīs personas atkal pieņemtu darbā no jauna, un tādējādi formāli tiktu izpildīts nosacījums par jaunradītām darba vietām, un šie nosacījumi par jaunradīto darba vietu saglabāšanu ir jāievēro arī pēcuzraudzības periodā. Proti, projektu iesniegumu iesniegšana notika 2013.,2014.gadā un 2015.,2016.gada sākumā projekti tika īstenoti, bet to pēcuzraudzības periods vēl turpinās, kas nozīmē, ka, piemēram, atbilstoši 16.6.apakšpunktam 2020.gadā joprojām nedrīkstēs no jauna nodarbināt personu, kura ar nomnieku (MVK) vai tā saistīto personu grupas subjektu ir bijusi darba tiesiskajās attiecībās 2011.gadā (2 gadu laikā pirms projekta iesniegšanas dienas). Šī prasība ir nesamērīga gan pret komersantu, kurš nevar nodarbināt jau kvalificētu darbinieku, kas pirms vairākiem gadiem ir strādājis pie tā, pēc tam pārtraucis darba tiesiskās attiecības un tagad atkal vēlas atgriezties darbā apstrādes rūpniecībā, gan arī nesamērīgas attiecībā pret indivīdu, ar kuru MVK nesāks jaunas darba tiesiskās attiecības tikai tāpēc, ka ir noteikts šis ierobežojums attiecībā uz 2 gadu periodu pirms projekta iesnieguma iesniegšanas dienas. Līdz ar to ir nepieciešams MK noteikumu Nr.280 16.6.apakšpunktā izdarīt atbilstošus grozījumus, lai ierobežojums nodarbināt personas, kas iepriekš strādājušas MVK vai tā saistīto personu grupā, attiektos uz periodu 2 gadus pirms attiecīgo darba tiesisko attiecību nodibināšanas, nevis 2 gadus pirms projekta iesnieguma iesniegšanas brīža, tādējādi sekmējot aktivitātes mērķa sasniegšanu, proti, jaunu atalgotu darba vietu izveidi, un novēršot formālu nosacījuma izpildi, kā arī novēršot nepamatotu ierobežojumu nodarbinātībai reģionos, kur jau tā ir salīdzinoši augsts bezdarba līmenis un apstrādes rūpniecības kvalificēta darbaspēka trūkums.  |
| 3. | Projekta izstrādē iesaistītās institūcijas | Ekonomikas ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts skar darbības programmas "Uzņēmējdarbība un inovācijas" papildinājuma 2.3.prioritātes "Uzņēmējdarbības veicināšana" 2.3.2.pasākuma "Uzņēmējdarbības infrastruktūras un aprīkojuma uzlabojumi" 2.3.2.2.aktivitātes "Atbalsts ieguldījumiem mikro, maziem un vidējiem komersantiem īpaši atbalstāmajās teritorijās" 2.3.2.2.2.apakšaktivitātes "Atbalsts ieguldījumiem ražošanas telpu izveidei vai rekonstrukcijai"mērķa grupassubjektus(finansējuma saņēmējus) - komersantus un ostu pārvaldes. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts nepalielina administratīvo slogu. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām Ekonomikas ministrija tās interneta tīmekļa vietnē publicē informācija par MK noteikumu projektu un par tā virzību. |
| 2. | Sabiedrības līdzdalība projekta izstrādē | Informācija par MK noteikumu projektu tika publicēta Ekonomikas ministrijas tīmekļa vietnē. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | MK noteikumu projekta izpildē ir iesaistīta Latvijas Investīciju un attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

**Anotācijas III, IV un V sadaļa – projekts šīs jomas neskar.**

Ministru prezidenta biedrs,

ekonomikas ministrs A. Ašeradens

Vīza:

Ekonomikas ministrijas valsts sekretārs J. Stinka

03.07.2017 08:30

1289

L.Jenerte

Tel.: 67013059

e-pasts: Liene.Jenerte@em.gov.lv